**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2019-04-03 Nr. TAR-26

Posėdis įvyko 2019-04-01. Posėdžio pradžia 15.00 val.

Posėdžio pirmininkas – Algirdas Grublys.

Posėdžio sekretorė – Aldutė Meniakina.

Posėdyje dalyvauja komiteto nariai: Aldona Staponkienė, Laisvūnas Kavaliauskas, Judita Simonavičiūtė.

Posėdyje dalyvavusių komiteto narių ir kitų asmenų sąrašas pridedamas.

Darbotvarkė patvirtinta bendru sutarimu.

1. Dėl UAB „Senasis turgus“ įstatinio kapitalo didinimo. Pranešėjas E. Simokaitis.

2. Dėl Klaipėdos miesto savivaldybės tarybos 2017 m. gruodžio 21 d. sprendimo Nr. T2-347 ,,Dėl akcinės bendrovės „Klaipėdos energija“ 2018–2022 metų investicijų plano ir jo finansavimo šaltinių suderinimo“ pakeitimo. Pranešėja I. Kubilienė.

3. Dėl pritarimo Europos jaunimo forumo ir Klaipėdos miesto Savivaldybės bendradarbiavimo dėl Europos jaunimo sostinės 2021 m. titulo sutarties projektui. Pranešėja A. Andruškevičiūtė.

1. SVARSTYTA. UAB „Senasis turgus“ įstatinio kapitalo didinimas.

Pranešėjas E. Simokaitis šiuo sprendimo projektu siūlo padidinti uždarosios akcinės bendrovės „Senasis turgus“ įstatinį kapitalą papildomais kitų asmenų įnašais iki 3 395 842,87 Eur, papildomai išleidžiant 0,29 Eur nominalios vertės 5 737 803 vienetą paprastųjų vardinių akcijų, kurių bendra nominali vertė 1 663 962,87 Eur, nustatant, kad akcijų emisijos kaina lygi jų nominaliai vertei.

Primena, kad Klaipėdos miesto savivaldybei nuosavybės teise priklauso 100 proc. uždarosios akcinės bendrovės „Senasis turgus“ akcijų. Bendrovės įstatinį kapitalą sudaro 1 731 880 Eur, kuris padalytas į 0,29 Eur nominalios vertės 5 972 000 vienetų paprastųjų vardinių akcinių. Pagal parengtą turgaus halės Turgaus a. 5A rekonstrukcijos techninį projektą lėšų poreikis rekonstrukcijos darbams sudaro apie 1 400 000,00 Eur.

Informuoja, kad 2018 m. spalio 17 d. Savivaldybės tarybos kolegijos posėdyje buvo pritarta Bendrovės įstatinio kapitalo didinimui privačių asmenų lėšomis. Tarp Klaipėdos miesto savivaldybės ir privataus investuotojo būtų pasirašoma akcininkų sutartis, kurioje būtų aptartos įmonės valdymo sąlygos, galimybė privačiam investuotojui ateityje didinti turimų akcijų kiekį.

Vykdant Bendrovės įstatinio kapitalo didinimo privačių asmenų lėšomis savivaldybės valdomas Bendrovės akcijų kiekis nesikeistų, pasikeistų tik valdoma akcijų dalis nuo visų Bendrovės akcijų. Savivaldybės akcijų dalis Bendrovėje sudarytų ne mažiau kaip 51 procentą.

J. Simonavičiūtė paaiškina, kad pirmajame etape vyks privačių investicijų pritraukimas, o antrajame etape savivaldybės administracija turės apsispręsti ar toliau dalyvauti valdyme, ar tai darys privatus investuotojas.

A. Staponkienė domisi kieno turtas bendrovės teritorijoje.

E. Simokaitis pažymi, jog aplink yra daug nekilnojamojo turto, tame tarpe ir savivaldybės, kurį reikia vystyti.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui bendru sutarimu(bendru sutarimu).

2. SVARSTYTA. Klaipėdos miesto savivaldybės tarybos 2017 m. gruodžio 21 d. sprendimo Nr. T2-347 ,,Dėl akcinės bendrovės „Klaipėdos energija“ 2018–2022 metų investicijų plano ir jo finansavimo šaltinių suderinimo“ pakeitimas.

Pranešėja I. Kubilienė sako, kas šiuo sprendimo projektu prašoma pakeisti Klaipėdos miesto savivaldybės tarybos 2017 m. gruodžio 21 d. sprendimu Nr. T2-347 ,,Dėl akcinės bendrovės „Klaipėdos energija“ 2018–2022 metų investicijų plano ir jo finansavimo šaltinių suderinimo“ suderintą akcinės bendrovės „Klaipėdos energija“ 2018–2022 metų investicijų planą jį papildant naujomis priemonėmis, jas įvardina. Taip pat siūlo padidinti finansavimą investiciniame plane jau numatytoms priemonėms, įvardina objektus ir finansavimo didinimo kainas.

Šiuo sprendimo projektu siekiama padidinti investicijas, kurios mažina šilumos nuostolius AB „Klaipėdos energija“ perdavimo tinkle ir didina šilumos tiekimo patikimumą miesto vartotojams. Investicijoms numatoma panaudoti Europos Sąjungos struktūrinių fondų paramą.

Pažymi, kad Valstybinės kainų ir energetikos kontrolės komisijos patvirtintos Energetikos įmonių investicijų vertinimo ir derinimo Valstybinėje kainų ir energetikos kontrolės komisijoje tvarkos aprašo 7.6 punkte nurodoma, kad teikiamos Komisijai derinti šilumos tiekimo įmonių investicijos turi būti suderintos savivaldybių tarybų sprendimais. Priėmus siūlomą sprendimo projektą atsiras galimybė AB „Klaipėdos energija“ pasinaudoti Europos Sąjungos struktūrinių fondų parama. Įgyvendinus sprendimo projektu siūlomas priemones sumažės šilumos nuostoliai tinkle, padidės šilumos perdavimo efektyvumas ir šilumos tiekimo patikimumas miesto vartotojams.

V. Buinevičius, AB „Klaipėdos energija“, atstovas kalba apie priemonių tikslingumą, paaiškina kodėl reikia padidinti investicijas.

J. Simonavičiūtė pastebi, jog investicinis planas yra susijęs su kaina todėl domisi ar investicijų didėjimas atsilieps šilumos kainoms.

V. Buinevičius sako, kad kaina nesikeis.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

3. SVARSTYTA. Pritarimas Europos jaunimo forumo ir Klaipėdos miesto Savivaldybės bendradarbiavimo dėl Europos jaunimo sostinės 2021 m. titulo sutarties projektui.

Pranešėja A. Andruškevičiūtė sako, kad šio sprendimo projekto tikslas pritarti bendradarbiavimo sutarties projektui tarp Europos jaunimo sostinės ir Europos jaunimo forumo dėl Europos jaunimo sostinės 2021 m. titulo. Pažymi, jog oficialaus titulo suteikimui reikalinga pasirašyti sutartį su Europos jaunimo forumo, kurie organizuoja šį konkursą. Sutartyje numatytas pagrindas, terminai, sutarties objektas, sąlygos, titulo suteikimo privalumas, šalių teisės ir pareigos. Šia sutartimi Klaipėdos miesto savivaldybė įsipareigoja veikti sąžiningai ir bendradarbiauti, siekiant užtikrinti efektyvų Europos jaunimo sostinės 2021 projekto įskaitant Europos jaunimo sostinės 2021 programą, vykdymą ir vyksmą. Taip pat Klaipėdos miestas įsipareigoja bendradarbiaudamas su Forumu, surengti ir organizuoti Forumo įstatyminį susirinkimą Klaipėdos mieste, kuris vyks 2020 m. Klaipėdos miestas įsipareigoja surengti ir suorganizuoti Europos jaunimo sostinės 2023 metų titulo suteikimo ceremoniją Klaipėdoje. Atsižvelgiant į sutarties 20.2 punktą teisiškai galios angliška versija. Sutarties vertimas į lietuvių kalbą yra pridedamas kaip rengiamoji medžiaga.

Pritarus šiai bendradarbiavimo sutarčiau Klaipėdos miestas oficialiai bus patvirtintas Klaipėda- Europos jaunimo sostine 2021 m. titulas. Klaipėdos miestas įsipareigoja sumokėti visą finansinį įnašą, organizuojant Forumo įstatyminį susirinkimą ir Titulo suteikimo ceremoniją, kurio minimali suma yra 70 000 Eur. Ši suma tvirtinant Europos jaunimo sostinės 2021 m. paraišką buvo įskaičiuota į reikalingą lėšų sumą. Atsisakius pasirašyti sutartį ir atsisakius priimti titulą, mokama 50 000 Eur bauda. Siūlo pritari bendradarbiavimo sutarčiai, norint kad būtų įteisintas sutarties projektas. Atsako į komiteto narių pateiktus klausimus.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

Posėdis baigėsi 15.40 val.

Posėdžio pirmininkas Algirdas Grublys

Posėdžio sekretorė Aldutė Meniakina